*5 – лекция:* **«Қартқожа» романындағы замана шындығы**

 **Және қаламгерлік таным**

 **Р**омандағы суреткерлік таным

 Заман шындығы

 Үндестік және қайшылық

«Қартқожа» — болған оқиғалардың iзiмен жазылған шығарма. Оның қаһарманы — өмiрде болған адам. Бiрақ Жүсiпбек өмiр фактiлерiнiң ауқымында қалып қоймай, оны дәуiр шындырына лайықты жазушы қиялымен толықтырып, нақты типтiк көркем бейнеге айналдырған. Оның Қартқожасы өмiрде болған прототипiнен көп жағынан өзгеше, қаһарманның таныс-бейтанысы сияқты.

Соңғы жылдары, әсiресе Жүсiпбек әдебиетке қайтып оралғаннан кейiн, жазушыны бiлетiн адамдардан оның шығармашылық өмiрiне қатысты мәлiметтер түсе бастады. Соның iшiнде «Қартқожа» романының жазылу тарихына байланысты материалдар да бар. Осы деректерге қарағанда, Қартқожа — өмiрде болған, романға негiз болған оқиғалардың бiразын басынан кешiрген адам. Жүсiпбектiң жерлесi, белгiлi жазушы Зейтiн Ақышевтың айтуынша, Қартқожа Жананұлы Тоғанбаев 1896 жылы туып, 1938 жылы сталиндiк репрессияға ұшыраған. «Өз басым ол кiсiнi жақсы бiлемiн, — дейдi Зейтiн. — Оның атын атамай, Қартара дейтiн едiк. Ол өзiнiң алдынан сабақ алған бiздерге ғана емес, оны бiлген әлеуметтiң бәрiне қадiрлi, бәрiне сыйлы адам едi. Жетi атасынан берi шыр бiтпеген тақыр кедей болатын... Жасынан зерделi бала байдың қозысы мен қойының соңында жүрiп-ақ, молдадан оқып, арабша сауатын ашып алады. Оған қанағаттанбай, Баянауыл бекетiндегi бастауыштан жоғары мектепке (вышеначальное училище) түсiп, орысша оқиды».

Кеңес өкiметiн алғашқы жылдары мұғалiмдiк курстан өткен Қартқожа қалған өмiрiнiң барлығын ұстаздық қызметке арнаған. Оның алдынан жаңа заманның көптеген жас кадрлары өткен. Зейтiн Ақышев соның бiрi. Қартқожаны жақсы бiлген Жүсiпбек оған тақыр кедейдiң iшiнен шығып, оқып, жаңа дәуiрдiң рухани тiршiлiгiн жасауға ұмтылған алғашқы жастардың бiрi есебiнде қараған. Жаңа өмiр жасаушылар, қазақ халқының сауатын ашып, оларды өрге сүйрейтiндер осылардың iшiнен шықпақ. Жүсiпбектiң романын жастарға арнауы, оның қаһарманы етiп жас ұрпақтың типтiк өкiлiн алуы осыны аңғартады. «Елi үшiн күйген, Еңбектi сүйген, Iзгi тiл ектi, Ер жүректi, Жұртшылықтың көсемi — Жалынды жастарға арнаймын!» — дейдi

ол «Қартқожаның арнауында».

Жүсiпбектiң Қартқожаны қазақ ауылындағы ең әлсiз топ —тақыр кедейдiң баласы етiп алуында да үлкен мән бар. Бiрiншiден, ол тарихи Қартқожаның шыққан ортасын дәл көрсету ниетiнен туса, екiншi жағынан, қоғамдық жiктiң ең төменгi, әлсiз ортасынан алынған қаһарманның тендiкке қолы жетiп, оқып, сол қорамға пайдалы азамат болуын суреттеу ниетiнiң өзi де қызғылықты. Бұған жазушының өзiнiң де шыққан ортасын қосу керек. Ол да кедей баласы, кедей өмiрiн жақсы бiледi. Соған лайық роман қаһарманы дәуiрдiң өзгерiстi лебiн бiртiндеп бойына сiңiрiп, оянып, оқып, қатарға қосылады. Саяси, рухани сауатын ашады, жаңа өмiрдiң жасаушылары легiне iлiгедi. Романда сол кездiң әдебиетiнде көбiрек байқалатын қаһарманды тезiрек жеткiзiп, күрескер етiп шығаратын жасандылық байқалмайды. Жазушы Қартқожаны өмiрдiң ұзақ, сан қилы талқысына салып, бiртiндеп оятады. Тiптi роман соңында да ол — белсендi, жетiлген күрескер емес, қаладан оқып, ауылдағы жаңа өмiрдi жасауға ниет қып келген жас. Ауыл кедейi iшiнен шыққан жас адамның сол дәрежеге жетуiнiң өзi —қазақ даласына келген қоғамдық саяси-әлеуметтiк өзгерiстердiң салдары екенiне роман оқырманын сендiредi. Алдағы өмiрдi жасаушылар осылардың қатарынан шығатынын нұсқайды.

Роман басталғаннан-ақ бiз оның негiзгi кейiпкерiмен танысамыз. Ол ауыл молдасынан оқитын көп баланың бiрi болғанымен, мiнез-құлқы жарынан да, тiптi сыртқы пiшiнiмен де олардан бөлек көзге түседi. «Сол балалардың iшiнде босаға жақта — астында бiр жапырақ тай терi, мұрнын қос-қостап тартып, қожасының ақ сабауына, шиге шанышқан бiр жапырақ қағазына үңiлiп, құнысып бiр бала отыратын едi. Жасы 10-11 шамасы болар ма екен, қалай? ...Екi жеңi де сауыс, бетiнiң бiр жағы да сатпақ, көзiнiң былшығы да жөндi тазармайды. Сол баланың қақ-соқпен iсi жоқ, момақан, аңқау, көзi бажырайып, аузын ашып, мұрны қоңқиып отырғаны. Жасында балпиған, сүйкiмдi бiр бала болады ғой, тап сол бала осы едi. Құдай оңдап, аты да түрiне сай бола кетер ме? Қартқожа... Жас балаға лайық ат емес қой», — деп суреттейдi жазушы оны. Жүсiпбек оның сыртқы портретiн де, iшкi мiнез-құлқын да ұзақ тәптiштеп жатпайды, оған қысқа суреттемелер бередi. Осы баланың мiнез-құлқындағы ең басты назар аударатын нәрсе — оның оқуға ынтасы, құмарлығы. Бұл — сол кездердегi қазақ балалары психологиясындағы жаңалық. Ол жаңалықты бiзге XX ғасырдың басындағы қазақ қоғамының даму жағдайлары әкелдi. Ресейдегi әлеуметтiк революциялардың қазақ жерiне әсерi, ұлттық сана-сезiмiнiң оянуы, оқу-

бiлiмнiң қажеттiгiн түсiнуi бұл кезде дәуiрдiң ең өзектi жаңалығы боп кiре бастаған едi. Қазақтың дамыған елдердiң қатарына қосылуы, ең алдымен, ел iшiнде оқу-бiлiм тарату, сол арқылы қалың қауымды ұйқыдан оятып, надандықтан жарыққа шығару идеясымен тiкелей байланысты қаралды. Сондықтан Қартқожаның өз ортасынан ерекше оқуға ұмтылуы — дәуiрдiң типтiк құбылысы деп қаралуы керек.

Көшпелi тiршiлiк пен рушылдық-ағайыншылық қарым-қатынас қазақ ауылындағы қайшылықтарды сырт көзден тасалай ұстауға тырысқанмен, ел iшiндегi таптық жiқ қоғамдық әдiлетсiздiк әрқашан бой көрсетпей қалмайтын да едi. Бұл, әсiресе, ауылдың кедей шаруалары тiршiлiгiнен анық танылатын. XX ғасырдың бас кезiндегi әлеуметтiк, қоғамдық ояну мұны тiптi айқын көрсеттi. Қартқожа да есейе, есiн жия келе осыны анық таниды. Адамның бiр жәбiр көрiп, әдiлетсiздiктен торығып ойланатын кезi болады ғой. Сондай бiр тұстарда Қартқожа да өзiн кемсiтiп, әлiмжеттiк жасаған, тiптi зорлық көрсеткен бай балалары қылықтарын есiне түсiредi.

Ойлана келсе, әлдiлерден зорлық көретiн бұл ғана емес екен. Әкесi де талай зорлық көрiптi. Баланың өзi куә болған әдiлетсiздiктер қаншама! Мұның бәрi жазушының ә дегеннен кейiпкерiнiң алдында дәуiрдiң өткiр проблемаларын қойып, оның осы жолдағы ойларын, толғанысын суреттеу арқылы образ жасауға ұмтылысын көрсетедi.

Ендiгi жердегi Қартқожаның үмiт-арманының бәрi орысша оқу тiлегi-мен байланысты өрбидi. Ол әр жерде ашылған орыс мектептерi (романда «үшкол») оларда оқитын қазақ балалары жайлы мәлiметтерге құлағын түре жүредi. Жазушы бұл жерде де Қартқожаның iшкi толғанысына, сезiмiне үңiлiп, оның өзi көрген орысша оқыған жастар жайлы ойларын ортаға салады. Ол көрген Әбдiлда перуатшiк, Уфа медресесiнiң шәкiртi, Жүнiс, т.б. баланың ынтасын ұштап, қиялына қанат бiтiрген жандар. Бәрi де орысша оқыған, iс басындағы адамдар. Қартқожа солардай болуды армандайды.

Ескi қоғамдық ортада адамның әлеуметтiк тұрмыс ықпалынан сытылып шығып, мақсатына жету үшiн талаптануы оңай да емес-тi. Қартқожа да оған жете алмайды. Оның үстiне, тағдыр қитығына кездесiп, Жұман үйiнiң шаруасы да күйзелiске ұшырайды. Күн көрiп, таңдайын жiбiтiп отырған жалғыз көк бие жамандатып өледi. Сол үйдiң құты көк бие екен — ол өлiсiмен одан қалған ұрпақ түгел қырылады: құлынын қасқыр жеп кетедi, көк тай алқымына шығу шығып өледi, көк құнанды ұры әкетедi. Қызыл шолақ сиырдың желiнi iсiп, бiр жағы берiштенiп, сүтiнен айырылып, сыңар емшек

боп қалады. Күзекте отырғанда шығып кеткен қара iнгендi әлдекiмдер бiр жұмадай шөп тасуға салып, зорықтырып, бота тастап, ыстық-суықты болып ол өледi. Қартқожа әкесiнiң балаша еңiреп жылағанын көредi. Солқылдап әжесi жылайды. Соларды көрiп үй айнала берiп оның өзi де жылайды. Мұның аяғы жұтқа жалғасып, Жұманның өлiмiмен тынады. Осындай жағдайда ол 1916 жылғы июнь жарлығын қарсы алады. Романның екiншi бөлiмi түгелдей осы оқиғаға арналады.

Көтерiлген жұртқа ерiп атқа мiнген Қартқожаның осы жолда көргендерi — ол үшiн тұтас бiр мектеп болды десек, артық емес. Бұрын үйден, ауылдан шықпаған бала көп iшiнде жүрiп, халықтың әр қилы тобын, олардың тiршiлiгiн, әрекет-тұрмысын көредi. Дәрмен сияқты батыр жiгiттермен танысады. Жасаққа қосылып, далада жиналған жiгiттердiң жоспарсыз, берекесiз тiршiлiгiне (әңгiме, сөз қуған, күресiп, төбелескен, ет андыған, рулық жiкке бөлiнiп таласқан, т.б.) куә болады. Мұндай жағдайда көтерiлiстiң мақсатына жетуi мүмкiн емес едi. Қартқожа осыны түсiнедi, не iстерiн бiлмей дағдарған халықтың мұң-зарына ортақтасады, болыс ауылында, Ыдырыс қажы елiнде жиналған елдiң «бас көтерерлерiнiң» етке құныққан озбыр қылықтарынан түңiлiп қайтады. «Қазақтың қан жылап жатқаны мынау. Құзғындардың, «жақсылардың», «адамдардың» түрi анау. Мыңдаған, миллиондаған азамат ажалға кетiп бара жатады. Жүздеген жауыздар масайрап, тамақтан басқа қамы жоқ, елдi емiп жатады. Олардың жауыз баласы үшiн бiз жанымызды құрбан қыламыз. Не өтесiсi, не жақсылығы үшiн? Әдiлет, теңдiк, адамшылық қайда?» — деп ойлайды.

Бiрақ мұндай ойлардың ұшығына жету мүмкiн емес едi. Iс-әрекетсiз, әдiлетсiздiктен түңiлу мақсатқа жеткiзе алмайды. Iштей кiжiнгенмен, Қартқожа да дәрменсiз. Көтерiлiс басылып, көптiң бiрi болып ол солдатқа алынып кете барады. Бал асының көтерiлiске қатысқаны үшiн жаза тартып, бар малынан айырылып, онсыз да кедей Жұман үйi тақырланып қала бередi. Романның екi бөлiмi бойы суреттелетiн Қартқожаның ауылдағы өмiрi осымен аяқталады. Алайда осының өзi роман кейiпкерiнiң оянуы, iздену, түсiну жолында көп белестерден өткенiн толық көрсете алады. Өмiр оның алдында ылғи сұрақ қояды. Бiрақ әлi бұл сұрақтарға жауап тауып ала қою оңай емес едi. Осы жолдағы iзденiс кейiпкердiң кейiнгi өмiрiнiң үлесiне тиедi.

Солдат өмiрi — Қартқожаның рухани өсуiне молырақ жол ашқан жаңа кезең. Бұл кезде ол елден тыс жерде, алыс және көрмеген өлкеде, таныс емес адамдар арасында өмiр кешедi. Мұнда да жазушы оны қилы-қилы қиыншылықтардан, «көрмеген жердiң көп ой-шұқырынан» өткiзедi. Мұның бәрi Қартқожаның өмiрiн жаңаша сәулелендiрiп, оның ой-өрiсiн кеңейтедi. Ол майдан алаңы шындығына көндiгедi, тiршiлiк-тұрмыс жайлы ұғым түсiнiгiн молықтырады.

Қартқожаның оқуға ұмтылуы —осы өмiр танудың нәтижесi едi. Ол келешектiң оқумен ғана байланысты екенiн ұғады. Оқуды Баян қаласында малайлыққа жалданып, орыс тiлiн үйренуден бастайды. Семейдегi мұғалiмдер курсына, Омбы рабфагына түсiп оқиды. Тұрмыс жағдайымен кейде оқуын үзiп, ара-арасында мұғалiмдiк қызметтер атқарып, бала оқытады. Қоғамға пайдалы iстерге қатысады. Осы жолдағы Қартқожаның талабын, iзденiсiн жазушы сол кездiң саяси-әлеуметтiк тiршiлiгiмен байланыстыра суреттейдi. Дәуiрдiң қат-қабат шындығы Қартқожаның ғана емес, бүкiл елдiң алдына жаңа проблемалар тосады. Қартқожа соларды көрiп ойлайды. Романның соңында ол Омбыдан елге оралып, жиналған жұрт алдында жiгерлi сөз сөйлеп, халықты еңбекке, оқуға шақырады.

Қартқожа арқылы азаттық, тендiк дүбiрi оятқан жас ұрпақтың ұлттық ой-өрiсiн, сана-сезiмiн көрсетуге ұмтылған жазушы мақсаты осы айтылғандардан анық танылады. Ең бастысы — негiзi қаһарман өзiн қоршаған қоғамдық ортамен тығыз байланыста суреттелген. Ол — өз кезiндегi барлық саяси-әлеуметiк iстерге қатысушы. Дәуiрдiң қайшылықты көзқарастарының бiр жағын батыл ұстамағанмен, ол сол арқылы шындықты бiртiндеп танып, ой-өрiсiн жетiлдiредi, пiкiрiн қалыптастырады.

Романның соңғы бөлiмiнде жазушы өз кейiпкерiн революциядан кейiнгi аласапыран уақиғалар легiнде ұстайды. Өмiр тартысы тудырған сұрақтарға тап етiп, соған жауап iздетедi. Мысалы, жазушы революциядан кейiнгi «разверстка» оқиғасын суреттеп, мал жинау кезiндегi зорлықты, асыра сiлтеудi қоспасыз әңгiмелейдi.

«Барса, үлкен жәрмеңке екен. Қара құрым кiсi, қаптаған мал, шабуыл-шартыл. Шабарман мен милиция малды айдап, үлкен бiр ашық аранға қамап жатыр. Аранның аузында белiнде алты атары, қолында дырау қамшысы, винтовкасы бар, түсi суық адам тұр. Аранға кiрген малды санап, таңбалап шығарып жатыр. «Мынау менiкi едi, осымен пәлен қарам кiрдi» деп ұмтылған бiр-екеуi қақ бастан қамшы жеп, шыр айналды. Исахан деген бiр қазақ күзетшi байқамай тұрғанда, аранға кiрiп бара жатқан өгiзiн тұмсыққа қағып қалды. Күзетшi көре сала ұмтылды. Исахан тұра қашты. Қоймады. Мылтық дүмiмен түйiп-түйiп жiберiп едi, Исахан сiлейдi де қалды. Су Ыбырай деген бiр сиырын қақпалап әкетiп бара жатқанын көрiп, оны қошқар

тұмсық қара торы кiсi қуып жүрiп сойып едi. Сонда да қоймай суырып альш сойды. «Мал— адамның бауыр етi» ғой, талайлар ойбайды салып, жүгiрiп арандады, сыбағасын алды. Қазақ таяқты да керек қылмайтын едi. Серпiлдiрген мылтықтың даусы болды. Қартқожа өз ауылының кiсiлерiн iздеп жүр едi, қора жақтан мылтық тарс еттi. Топталған жұрт жалт берiп тұра қашты.

— Немене? Не, не?

— Әубәкiрдi атып тастады.

Жұрт тым-тырақай малдан қаша бастады».

Мұнда жазушы Кеңес өкiметiнiң байлардың малын алу науқанын бүкiл халықты тонауға айналдырған белсендiлiгiн әдемi суреттеген. Адамды қорлаумен, зорлықпен қабаттаса жүргiзiлген бұл науқанның аяғы 1920-1921 жылдардағы аштыққа әкелгенi белгiлi. Қартқожа осы науқанды көзiмен көрiп, оның жоспарсыз, ретсiз жүргiзiлгенiн байқайды. Осының ар жағында Баяннан Семейге бара жатқан кейiпкердiң көзiмен жазушы сондай зорлықтардан кейiн малы азайып, күнкөрiсi әлсiреп, жүдеу тартып қалған елдiң суретiн бередi.